Presidenttiehdokas Matti Vanhanen on ollut perjantaista asti sairaalassa sydämen rytmihäiriön vuoksi.

Keskustan presidenttiehdokas Matti Vanhanen on sairaalassa sydämen rytmihäiriön vuoksi. Hän kertoi asiasta Facebookissa maanantaina puoliltapäivin.

– Olen ollut perjantaista alkaen sairaalahoidossa sydämen rytmihäiriön takia. Hoito täällä jatkuu ainakin lähipäivät ja olen perjantaihin asti peruuttanut työt ja kampanjatilaisuudet. Joudun valitettavasti olemaan myös poissa odottamastani tämän illan vaalikeskustelusta, Vanhanen kirjoittaa.

Asiasta uutisoi ensimmäisenä Suomenmaa.

Vanhanen vahvistaa Ilta-Sanomien erikoistoimittaja Rita Tainolalle, että hän saa hoitoa rytmihäiriöönsä.

Hän oli viime viikolla ulkoasiainvaliokunnan kanssa vierailulla Washingtonissa, kun hän tunsi sydänoireita.

– Varasin jo Washingtonissa lääkärin perjantai-aamuksi.

Presidenttiehdokas palasi jo torstaina kotimaahan, sillä hänellä oli sovittuja tapaamisia. Perjantaina hän meni lääkärille, joka totesi Vanhasella olevan rytmihäiriöitä. Vanhanen jäi sairaalahoitoon ja on peruuttanut kaikki vaalitilaisuudet ja muut työnsä perjantaihin saakka.

Vanhasen oli määrä esiintyä maanantaina Ilta-Sanomien, Paasikivi-seuran, UKK-seuran ja Suomen YK-liiton järjestämässä presidenttiehdokkaiden tentissä. Tenttiä voit seurata täältä.

Hoito jatkuu vielä muutaman päivän.